google/wiki40b huggingface dataset:
Δημήτριος Πάλλας

Βίος

Γεννήθηκε στις 5 Ιανουαρίου 1907 στη Σαλαμίνα από πολυμελή αγροτική οικογένεια (είχε τέσσερα αδέλφια) και οικογένεια ιερέων (ο παππούς και ο πατέρας του ήταν ιερείς). Ολοκλήρωσε τη δημοτική του εκπαίδευση στη Σαλαμίνα, και συνέχισε με το Γυμνάσιο στην Αθήνα. Στη συνέχεια, από το 1925 έως το 1929, σπούδασε στη Θεολογική Σχολή Αθηνών. Για βιοποριστικούς λόγους εργάστηκε ως φύλακας, γραμματέας και στο Βυζαντινό Μουσείο, το οποίο τότε στεγαζόταν στην Ακαδημία Αθηνών. Το 1933 διορίστηκε επιμελητής Αρχαιοτήτων στο Βυζαντινό και Χριστιανικό Μουσείο και στη συνέχεια τοποθετήθηκε στη 1η Εφορεία Βυζαντινών Αρχαιοτήτων. Στη διάρκεια της Κατοχής υπηρέτησε στο Εθνικό Απελευθερωτικό Μέτωπο (ΕΑΜ) και το 1943 έγινε μέλος της Πολιτικής Επιτροπής Εθνικής Απελευθέρωσης (ΠΕΕΑ). Το 1947 απολύθηκε από την αρχαιολογική υπηρεσία λόγω τη συμμετοχής του στην Εθνική Αντίσταση. Το 1952 επανήλθε ως Έφορος Αρχαιοτήτων Δυτικής Ελλάδας, με έδρα στην Αρχαία Κόρινθο.
Το 1960 μετέβη στο Μόναχο, όπου έμεινε έως το 1965, οπότε ολοκλήρωσε την διδακτορική του διατριβή, με θέμα «Το πάθος και η ταφή του Χριστού. Λειτουργία και εικόνα». Το 1966 εκλέχθηκε καθηγητής Βυζαντινής Αρχαιολογίας στη Φιλοσοφική Σχολή του Πανεπιστημίου Αθηνών, μέχρι τον Ιανουάριο του 1968, οπότε απολύθηκε από την Χούντα. Μετά την πτώση της δικτατορίας δεν επανήλθε στο πανεπιστήμιο, λόγω ορίου συνταξιοδότησης. Έγινε όμως ομότιμος καθηγητής του Πανεπιστημίου. Το 1980 υπέβαλε αίτηση για εκλογή στην Ακαδημία Αθηνών, αλλά δεν εξελέγη. Το 1986 δίδαξε για ένα εξάμηνο στο Πανεπιστήμιο του Μονάχου. Πέθανε στην Αθήνα, στις 11 Μαΐου του 1995. Ήταν επίσης μέλος της Ελληνικής Λαογραφικής Εταιρείας.
Το 1985 του απονεμήθηκε το βραβείο Gottfried von Herder από το Πανεπιστήμιο της Βιέννης.
Νυμφεύθηκε δύο φορές, με την Χαρίκλεια Μπάρλα, που πέθανε ένα μόλις χρόνο μετά τον γάμο τους και με την Ελένη Κριστίκη.

Συγγραφικό έργο

Το έργο του «Η Θάλασσα των εκκλησιών», που γράφτηκε το 1952 για να υποβληθεί ως διδακτορική διατριβή στη Θεολογική Σχολή Αθηνών, τελικά δεν υποβλήθηκε, διότι ο Γεώργιος Σωτηρίου τον απέτρεψε να την υποβάλει με τη συγκεκριμένη του μορφή ως ανατρεπτική για το πνεύμα της σχολής και τελικά εκδόθηκε από το Γαλλικό Ινστιτούτο. Η κριτική που ασκήθηκε στην εργασία επικεντρωνόταν στο ότι ερμήνευε πέρα από όσα μαρτυρούσαν οι πηγές που χρησιμοποιούσε. Υπήρξε επίσης συνεργάτης στη Θρησκευτική και Ηθική Εγκυκλοπαίδεια.
Το συγγραφικό έργο του υπερβαίνει τις 200 μελέτες.

Ανασκαφικό έργο

Ανασκαφικό έργο πραγματοποίησε σε Κόρινθο, Μεθώνη, Γλυκή Θεσπρωτίας με κορυφαία την ανακάλυψη της παλαιοχριστιανικής βασιλικής του Λεχαίου (1956-1966).
Παρθενογένεση

Η παρθενογένεση είναι μια μορφή ασεξουαλικής αναπαραγωγής που εμφανίζεται σε θηλυκά άτομα, όταν η αύξηση και η ανάπτυξη των εμβρύων συμβαίνουν χωρίς γονιμοποίηση από ένα αρσενικό. Στα φυτά, η παρθενογένεση αναφέρεται στην ανάπτυξη ενός εμβρύου από ένα μη γονιμοποιημένο ωάριο, και η διαδικασία ονομάζεται απόμειξη .
Ο όρος είναι μερικές φορές χρησιμοποιείται λανθασμένα για να περιγράψει τους τρόπους αναπαραγωγής στα ερμαφρόδιτα είδη που μπορούν να αναπαραχθούν από μόνα τους, επειδή περιέχουν τα αναπαραγωγικά όργανα και των δύο φύλων στο σώμα ενός μόνο ατόμου.
Παρθενογένεση εμφανίζεται φυσικά σε μερικά ασπόνδυλα είδη ζώων (π.χ., οι ψύλλοι του νερού, αφίδες, νηματώδεις, ορισμένες μέλισσες, κάποια είδη σκορπιού) καθώς και σε μερικά σπονδυλωτά (π.χ. αμφίβια, κάποια ερπετά, στα ψάρια, και πολύ σπάνια στα πουλιά). Παρθενογένεση έχει προκληθεί τεχνητά σε ψάρια και αμφίβια.
Συνήθως τα ωάρια που σχηματίζονται μετά από την διαδικασία της μείωσης είναι απλοειδή, με τον μισό αριθμό χρωμοσώμάτων από τα κύτταρα του σώματος της μητέρας τους. Ωστόσο, τα απλοειδή άτομα, είναι συνήθως μη βιώσιμα, και οι παρθενογενετικοί απογόνοι έχουν συνήθως διπλοειδή αριθμό χρωμοσωμάτων. Εάν ο αριθμός των χρωμοσωμάτων του απλοειδούς ωαρίου διπλασιάζεται κατά τη διάρκεια της ανάπτυξης, οι απόγονοι είναι «μισό-κλώνοι" της μητέρας τους. Αν το ωάριο σχηματίστηκε χωρίς μειωτική διαδικασία, είναι ένας πλήρης κλώνος της μητέρας του.
Οι απόγονοι παράγονται από παρθενογένεση σε είδη που χρησιμοποιούν το σύστημα φυλο- καθορισμού XY, έχουν δύο Χ χρωμοσώματα και είναι γυναίκες. Σε είδη που χρησιμοποιούν το σύστημα φυλο- καθορισμού ZW, έχουν δύο χρωμοσώματα Z (αρσενικά) ή δύο W χρωμοσώματα (μη βιώσιμα ή θηλυκά), ή (θεωρητικά) αν εμφανίζεται κλωνική παρθενογένεση (η οποία ονομάζεται επίσης απόμειξη), θα μπορούσαν να έχουν ένα Z και ένα W χρωμόσωμα (θηλυκό).
Bell 47

Σχεδίαση

Τα πρώτα μοντέλα είχαν ποικιλία στην εμφάνισή τους, με ανοικτά πιλοτήρια ή μεταλλικές καμπίνες, ανοικτές ή καλυμμένες κατασκευές της ατράκτου, με ή χωρίς τετράτροχο σύστημα προσγείωσης. Η έκδοση D και οι εκδόσεις που χρησιμοποιήθηκαν στον πόλεμο της Κορέας είχαν πιο χρηστική μορφή. Η πλέον διαδεδομένη έκδοση, το Bell 47G παρουσιάστηκε το 1953. Έφερε πλήρη καλύπτρα του πιλοτηρίου, σχήματος φούσκας (bubble canopy), εκτεθειμένη ουρά, δεξαμενές καυσίμου αναρτημένες ψηλά στην άτρακτο και πέδιλα προσγείωσης. Οι επόμενες εκδόσεις Bell 47H and Bell 47J Ranger είχαν πλήρως καλυμμένη καμπίνα καθώς και καλυμμένη ουρά. Οι κινητήρες που χρησιμοποιούνταν ήταν είτε της Franklin Engine Company είτε της Lycoming, με ισχύ από 200 έως 305 ίππους.

Επιχειρησιακή ιστορία

Το Αμερικανικό Ναυτικό παρέλαβε αρκετά Bell 47, με την ονομασία HTL-1, μεταξύ του 1947 και του 1958. Η πλέον διαδεδομένη έκδοση όμως του Αμερικανικού Ναυτικού υπήρξε η έκδοση HTL-4.
Η Αμερικανική Ακτοφυλακή αξιολόγησε την έκδοση HTL-1 και παρέλαβε δύο ελικόπτερα για υποστήριξη και χρήση στο λιμάνι της Νέας Υόρκης, ενώ το 1952 παρέλαβε τρία HTL-5, τα οποία και χρησιμοποίησε μέχρι το 1960. Το 1959 η Ακτοφυλακή παρέλαβε δύο Bell 47G, τα οποία και ονόμασε HUL-1G.
Η NASA χρησιμοποίησε το Bell 47 κατά την διάρκεια του Προγράμματος Απόλλο για την εκπαίδευση των αστροναυτών στην Σεληνάκατο. Ο αστροναύτης Eugene Cernan είχε ένα παρολίγον καταστροφικό ατύχημα τις παραμονές της πτήσης του με το Απόλλο 17 στη Σελήνη, μετά τη συντριβή του Bell 47 το οποίο πετούσε στον ποταμό Ίντιαν της Φλόριντα.
Η Βρετανική έκδοση του 47G, το οποίο έφερε την ονομασία Sioux AH.1 στον Βρετανικό Στρατό, κατασκευαζόταν από την Westland Helicopters και παρέμεινε σε υπηρεσία έως το τις αρχές της δεκαετίας του 1980. 
Το Bell H-13 κατασκευάστηκε και στην Ιαπωνία, συνέπεια κοινής προσπάθειας της Bell και της Kawasaki. Αποτέλεσμα αυτής της συνεργασίας υπήρξε το Bell-Kawasaki KH-4, το οποίο αποτελεί τριθέσια έκδοση του Bell 47.

Το Bell 47 σε Ελληνική υπηρεσία

Το Bell 47 χρησιμοποιήθηκε από την Ελληνική Πολεμική Αεροπορία, από τις 351 Μοίρα Αεροπορικών Εφαρμογών και 359 Μονάδα Αεροπορικής Εξυπηρέτησης Δημοσίων Υπηρεσιών , με έδρα την 112 Πτέρυγα Μάχης στο στρατιωτικό αεροδρόμιο της Ελευσίνας.

Τηλεοπτικές εμφανίσεις

Το Bell 47 εμφανίστηκε και είχε σημαντικούς ρόλους τόσο σε ταινίες όσο και σε τηλεοπτικές σειρές. Η πλέον γνωστή του εμφάνιση όμως ήταν στην αντιπολεμική ταινία M*A*S*H και αργότερα στην τηλεοπτική σειρά M*A*S*H.
Μάρτι Φρίντμαν

Τα πρώτα χρόνια και οι Cacophony

Ο Φρίντμαν γεννήθηκε στις 8 Δεκεμβρίου 1962 στο Λόρελ του Μέριλαντ των Ηνωμένων Πολιτειών από Αμερικανό-Εβραίους γονείς. Είναι αυτοδίδακτος κιθαρίστας, επηρεαζόμενος βαθιά όταν σε εφηβική ηλικία παρακολούθησε μία συναυλία των Kiss. Σύντομα, σχημάτισε το πρώτο του συγκρότημα, τους Deuce, παίζοντας μαζί τους για τρία χρόνια, με ηχογραφήσεις της περιόδου 1978 - 1980 να κυκλοφορούν στα τέλη της δεκαετίας του '90.

Στη συνέχεια σχημάτισε τους Vixen, οι οποίοι μετά την κυκλοφορία του ΕΡ "Made In Hawaii" το 1983, άλλαξαν το όνομα τους σε Hawaii. Με αυτή την ονομασία κυκλοφόρησαν τρία άλμπουμ μέχρι το 1986, όταν ο Φρίντμαν αποφάσισε να διαλύσει το συγκρότημα για να σχηματίσει τους Cacophony μαζί με τον κιθαρίστα Τζέισον Μπέκερ. Μαζί κυκλοφόρησαν τα άλμπουμ "Speed Metal Symphony" το 1987 και "Go Off!" το 1988, πριν σταματήσουν τη συνεργασία τους για να ενταχθεί ο Φρίντμαν στους Megadeth και ο Μπέκερ στο προσωπικό σχήμα του πρώην τραγουδιστή των Van Halen, Ντέιβιντ Λι Ροθ.

Παράλληλα, ο Φρίντμαν είχε κυκλοφορήσει τον πρώτο του προσωπικό δίσκο με τίτλο "Dragon's Kiss".

Μετέπειτα καριέρα

To 2000, δημιούργησε τους Red Dye #2, ενώ έκανε παραγωγή στο ντέμο της ποπ τραγουδίστριας Αντζελίνα Εσπάρζα, βοηθώντας την να υπογράψει συμβόλαιο με την "Columbia Records". Τρία χρόνια αργότερα, περιόδευσε για πρώτη φορά στις Ηνωμένες Πολιτείες με το προσωπικό του σχήμα, στο οποίο συμπεριλαμβάνονταν ο ντράμερ Τζίμι ΝτεΓκράσο και ο κιθαρίστας Ρον Γιάρζομπεκ, ενώ συμμετείχαν και οι Άλεξ Σκόλνικ και Κρις Πόλαντ. Λίγο πριν, είχε κυκλοφορήσει το "Music For Speeding" λαμβάνοντας ιδιαίτερα θετικές κριτικές.

Το 2004, εντάχθηκε στους Ιάπωνες Aikawa Nanase και δύο χρόνια αργότερα κυκλοφόρησε δύο προσωπικά άλμπουμ, τα "Loudspeaker" και "Kick Ass Rock". Σε αυτό το διάστημα μετακόμισε στο Τόκιο της Ιαπωνίας, όντας σταθερό μέλος της εκπομπής "Hebimeta-san" (αγγλ. "Mr. Heavy-Metal"), ενώ είχε το δικό του πρόγραμμα με τίτλο "Rock Fujiyama" μέχρι το 2007.

Το 2010, δημιούργησε την δισκογραφική εταιρεία "Gokukara Records", ενώ πραγματοποίησε πολλές δωρεές για τα θύματα του σεισμού και του τσουνάμι στο Σεντάι της Ιαπωνίας το 2011.

Τον Δεκέμβριο του 2012, ανακοίνωσε τον γάμο του με την Ιάπωνα τσελίστα Χιγιόρι Οκούντα.
Λευτέρης Γιοβανίδης

Βιογραφικό

Σπούδασε στην Ανώτερη Δραματική Σχολή Αθηνών του Γιώργου Θεοδοσιάδη και σε ηλικία 23 χρονών εγκαταστάθηκε στις ΗΠΑ όπου σπούδασε σκηνοθεσία θεάτρου στα Michael Howard Studio και Herbert Bergohof Studio της Νέας Υόρκης. Παράλληλα παρακολούθησε μαθήματα στο Actor’s Studio NYC. Επέστρεψε στην Ελλάδα το 2000.
Έχει σκηνοθετήσει 33 έργα στην Ελλάδα και το εξωτερικό, έχει μεταφράσει 14 θεατρικά έργα και έχει πραγματοποιήσει την θεατρική διασκευή έξι βιβλίων. Επίσης έχει σκηνοθετήσει τις τελετές απονομής μεταλλίων για τους Ολυμπιακούς και τους Παραολυμπιακούς Αγώνες της Αθήνας, την τελετή έναρξης του Παγκοσμίου Πρωταθλήματος Ρυθμικής Γυμναστικής του 2007 στην Πάτρα. Έχει διδάξει το μάθημα υποκριτικής και αυτοσχεδιασμού στη σχολή του Κρατικού Θεάτρου Βορείου Ελλάδος.
Επίσης έχει συνεργαστεί με το Εθνικό Θέατρο, το ΚΘΒΕ, το Φεστιβάλ Αθηνών, το ΔΗΠΕΘΕ Πάτρας, τον Ελληνικό Κόσμο, το Ίδρυμα Μιχάλης Κακογιάννης, το Κρατικό Θέατρο Κροατίας (Kazaliste Marina Drzica) κλπ. Από το 2018 είναι καλλιτεχνικός διευθυντής του ΔΗΠΕΘΕ Κοζάνης.
Ήταν παντρεμένος με την δικηγόρο Χριστίνα Μανωλοπούλου και έχει έναν γιο.
Δήμος Ριετάβας

Ο δήμος Ριετάβας (λιθουανικά: Rietavo savivaldybė) είναι ένας από τους 60 δήμους της Λιθουανίας. Βρίσκεται στο δυτικό τμήμα της χώρας και έχει 10.700 κατοίκους. Ανήκει στην επαρχία Τελσιάι. Πρωτεύουσα του δήμου είναι η Ριετάβας . Ο δήμος περιλαμβάνει επίσης τα χωριά: Τβεράι;; (Tverai), Σαουσλαούκις;; (Sauslaukis), Νταουγκεντάι;; (Daugėdai), Λαμπαρντζιάι;; (Labardžiai), Μεντινγκενάι;; (Medingėnai), Βατουσιάι;; (Vatušiai), Πελαϊτσιάι;; (Pelaičiai), Γκιλιογκίρις;; (Giliogiris) - 253 κάτοικοι, και Μπουντρικιάι;; (Budrikiai).
Νεγκόσκα

Προέλευση

Μακεδονία

Συνώνυμα

Ποπόλκα Ναούσης, Νεγκόσκα Ποπόλκα.

Περιοχές καλλιέργειας

Νάουσσα, Γουμένισσα.

Παραγωγή

Οίνος Ο.Π.Α.Π. Γουμένισσα, Τοπικός οίνος Μακεδονίας.
Κύκνος (πτηνό)

Χαρακτηριστικά

Έχουν μακρύ λαιμό, αναλογικά βαρύ σώμα, μεγάλα πόδια, ενώ πετούν με αργά χτυπήματα τών φτερών και τον λαιμό εκτεταμένο. Ιδιαίτερο χαρακτηριστικό είναι το μήκος τού λαιμού τους, ο οποίος φέρει 23-25 σπονδύλους, αντί των 18-19 που φέρουν τα υπόλοιπα Χηνόμορφα. Τα είδη που ζουν στο Βόρειο Ημισφαίριο έχουν μια πολύ επιμήκη τραχεία, η οποία συστρέφεται στο στέρνο, διάταξη που απαντάται και στα Γερανόμορφα.
Μεταναστεύουν πετώντας σε διαγώνιο σχηματισμό ή σε σχηματισμό V, πετώντας σε μεγάλο ύψος. Κανένα άλλο υδρόβιο πουλί δεν φτάνει την ταχύτητα με την οποία κινείται είτε στο νερό είτε σtον αέρα. Τρέφονται με υδρόβια φυτά τσαλαβουτώντας επιφανειακά στα ρηχά νερά, και όχι με κατάδυση. Είτε κολυμπούν είτε στέκονται, τα είδη Cygnus olor και Cygnus atratus συχνά διπλώνουν το ένα πόδι πίσω στην πλάτη. Το αρσενικό και το θηλυκό έχουν παρόμοια εμφάνιση.
Αντίθετα με ό,τι πιστεύεται, οι κύκνοι παράγουν μια ποικιλία φωνών. Είναι κοινωνικοί, εκτός από την περίοδο τής αναπαραγωγής. Τότε κάθε ζευγάρι απομονώνεται στην εδαφική του περιοχή, την οποία υπερασπίζεται σθεναρά εναντίον των καταπατητών. Σε περιπτώσεις κατά τις οποίες η διαθέσιμη εδαφική ζώνη είναι περιορισμένη, τα πουλιά φωλιάζουν σε αποικίες. Η φωλιά, η οποία χτίζεται συνήθως στις όχθες και μερικές φορές επιπλέει, αποτελείται από έναν σωρό υδρόβιων φυτών, τα οποία συλλέγουν τόσο το αρσενικό όσο και το θηλυκό. Τρέφονται με σπόρους και ρίζες φυτών, σκουλήκια και όστρακα.
Οι κύκνοι ζευγαρώνουν με έναν σύντροφο ισόβια. Η ερωτική συμπεριφορά τους περιλαμβάνει αμοιβαίο βύθισμα του ράμφους ή στάσεις με τα κεφάλια τους ενωμένα. Το θηλυκό επωάζει κατά μέσον όρο 6 αβγά, ανοιχτόχρωμα και χωρίς κηλίδες, ενώ το αρσενικό είναι άγρυπνος φύλακας, ενώ σε μερικά είδη το αρσενικό συμμετέχει και στην επώαση. Σε περίπτωση επίθεσης, αφού απωθήσουν τον εχθρό, οι κύκνοι παράγουν μια θριαμβευτική κραυγή, όπως και οι χήνες.
Τα μικρά γεννιούνται με κοντό λαιμό και χνουδωτά, αν και είναι ικανά να πετούν και να κολυμπούν μόλις μερικές ώρες αφού εκκολαφθούν. Οι γονείς τα φροντίζουν προσεκτικά για πολλούς μήνες, ενώ σε ορισμένα είδη η μητέρα τα μεταφέρει στην πλάτη της. Τα νεαρά, ανώριμα άτομα φέρουν γκρι ή καφέ στικτό φτέρωμα για 2 ή και περισσότερα χρόνια. Οι κύκνοι ενηλικιώνονται κατά το 3ο ή 4ο έτος και ζουν πιθανόν 20 χρόνια σε φυσική κατάσταση και μέχρι 50 χρόνια σε κατάσταση αιχμαλωσίας.

Στις τέχνες

Από την αρχαιότητα υπήρξε πληθώρα εικαστικών αναπαραστάσεων μυθολογικών συμβάντων και προσώπων με θέμα τον κύκνο.
Πιο πρόσφατα, ο Νίκος Ζούδιαρης κυκλοφόρησε το 2001 το δίσκο Ένας κύκνος κλαίει με το ομώνυμο τραγούδι. Ο Βασίλης Αμανατίδης κυκλοφόρησε στο περιοδικό Εντευκτήριο τρία ποιήματα με θέμα τον κύκνο.
Γυναίκα στο κύμα

Περιγραφή

Ο πίνακας εικονίζει μια νεαρή γυναίκα που είναι καθισμένη γυμνή μέσα στο νερό της θάλασσας, την ώρα που σκοτεινιάζει. Το κορμί της ακουμπάει επάνω σε ένα βράχο και εκτείνεται προς τα δεξιά. Είναι σκεπασμένο από τα κύματα της θάλασσας από τη μέση και κάτω. Η λευκή επιδερμίδα λαμπυρίζει στο μισοσκόταδο. Τα ερυθροκαστανόξανθα μαλλιά είναι δεμένα κότσο πίσω από το κεφάλι, ενώ λίγες μπούκλες κοντές πέφτουν στους κροτάφους. Τα χέρια είναι σταυρωμένα επάνω και μπροστά από το κεφάλι, αφήνοντας ακάλυπτες τις χνουδωτές μασχάλες. Τα κύματα λαμπυρίζουν αφρισμένα γύρω από το γυναικείο σώμα δίνοντας έμφαση στο γυμνό και σφριγηλό στήθος, ενώ παφλάζουν.
Στα μισά του δεξιού ορίζοντα μια βαρκούλα αρμενίζει στο ηλιοβασίλεμα.

Ερμηνεία

Ο πίνακας είναι μέρος ενός κύκλου γυμνών που φιλοτέχνησε ο Κουρμπέ μεταξύ 1864 και 1868, με γνωστότερο το Η προέλευση του κόσμου. Η εικονιζόμενη γυναίκα είναι η Γιοάννα Χίφφερναν, μοντέλο ζωγραφικής. Ο πίνακας συνδυάζει τον ρεαλισμό της απόδοσης, ενώ ταυτόχρονα το θέμα μοιάζει να είναι μυθολογικού περιεχομένου. Μπορούμε να φανταστούμε την λουομένη ως κάποια μυθική θεά που γεννιέται μέσα από τον αφρό της θάλασσας, όπως η Αφροδίτη, ενώ το πλοίο στα ανοιχτά μπορεί να ερμηνευτεί ως αλληγορικό στοιχείο.

Πρώην κάτοχοι του πίνακα

Ο Κουρμπέ πούλησε τον πίνακα το 1873 με αγοραστή τον Paul Durand-Ruel, έμπορο ειδών τέχνης. Το 1875 ο πίνακας άλλαξε χέρια και αγοράστηκε από τον βαρύτονο Jean-Baptiste Faure, για να επιστραφεί και πάλι στον Durand-Ruel το 1893 και να μεταπουληθεί τον ίδιο μήνα στον αμερικανό ζαχαροβιομήχανο Henry Osborne Havemeyer. Η γυναίκα του Havemeyer, Louisine W. Havemeyer κληροδότησε τον πίνακα μετά θάνατο μαζί με ένα μεγάλο μέρος της συλλογής της στο Μητροπολιτικό Μουσείο της Νέας Υόρκης, όπου φιλοξενείται και εκτίθεται μέχρι σήμερα.
Μαρκ Ρόμπινς

Ποδοσφαιριστής

Ο Μαρκ Ρόμπινς γεννήθηκε στις 22 Δεκεμβρίου 1969 στο Άστον-αντερ-Λάιν (Ashton-under-Lyne), στην ευρύτερη περιοχή του Μάντσεστερ. Ξεκίνησε το ποδόσφαιρο το 1986 στη Μάντσεστερ Γιουνάιτεντ, με την οποία κατέκτησε το Κύπελλο Αγγλίας το 1990, πετυχαίνοντας μερικά καθοριστικά γκολ, όπως το μοναδικό γκολ στο 1-0 του 3ου γύρου εκτός έδρας επί της Νότιγχαμ Φόρεστ, ένα γκολ για το οποίο έχει λεχθεί πως έσωσε τη θέση του Άλεξ Φέργκιουσον στην ομάδα και το νικητήριο στον ημιτελικό με την Όλνταμ. Την εποχή αυτή κλήθηκε και αγωνίστηκε στην εθνική ελπίδων της Αγγλίας. Την επόμενη σεζόν 1990-91, αν και δεν έπαιξε σε πολλά ματς πρωταθλήματος, ήταν στην ομάδα της Γιουνάιτεντ που κατέκτησε το Κύπελλο Κυπελλούχων Ευρώπης. Η επόμενη σεζόν δεν ήταν καλή γι' αυτόν κι έτσι το 1992 πήγε στη Νόργουιτς αντί 800.000 λιρών.
Με τη Νόργουιτς έπαιξε τρεις χρονιές. Το 1992-93 βοήθησε την ομάδα να τερματίσει στην τρίτη θέση στο πρωτάθλημα και να κερδίσει την έξοδό της στο Κύπελλο ΟΥΕΦΑ της επόμενης σεζόν, στο οποίο πέτυχε μεγάλη νίκη επί της Μπάγερν Μονάχου μέσα στο Ολυμπιακό Στάδιο του Μονάχου. Ακολούθησε μια σεζόν που είχε τραυματισμούς και το 1994 πήρε μεταγραφή στη Λέστερ Σίτι.
Στη Λέστερ έπαιξε τρεις σεζόν. Αν και υποβιβάστηκε, τη βοήθησε να ανεβεί ξανά μέσω των πλέι-οφ το 1996. Επίσης, το 1997 κατέκτησε το Λιγκ Καπ και τερμάτισε 9η στην Πρέμιερ Λιγκ. Όσο έπαιζε στη Λέστερ είχε σύντομα περάσματα ως δανεικός από την ΦΚ Κοπεγχάγη στη Δανία και τη Ρέντινγκ. Το 1998 πήγε για λίγο στην ισπανική Οουρένσε (Deportivo Ourense), ομάδα τότε της Σεγκούντα Ντιβιζιόν αλλά τελικά για τη σεζόν 1998-99 υπέγραψε στον κυπελλούχο Ελλάδος Πανιώνιο, στον οποίο προπονητής ήταν ο παλιός άσσος της Λίβερπουλ Φ.Κ. Ρόνι Γουίλαν. Με τον Πανιώνιο μετείχε στο Κύπελλο Κυπελλούχων, στο οποίο ο ομάδα είχε την καλύτερη ευρωπαϊκή πορεία στην ιστορία του. Με τέσσερις νίκες στους δύο πρώτους γύρους έφτασε αήττητος στα προημιτελικά, όπου αποκλείστηκε από τη Λάτσιο.
Επιστρέφοντας στην Αγγλία αγωνίστηκε στις Μάντσεστερ Σίτι, Γουόλσολ, Ρόδεραμ, Μπρίστολ Σίτι, Σέφιλντ Γουένσντεϊ και έκλεισε την καριέρα του στην Μπέρτον Άλμπιον το 2005.

Προπονητής

Το Μάρτιο του 2007 ξεκίνησε καριέρα μάνατζερ στη Ρόδεραμ, στην οποία είχε το ρόλο του βοηθού προπονητή και όταν αγωνιζόταν ως παίκτης το 2000. Στα δύο χρόνια που εργάστηκε στην ομάδα πέτυχε σε 128 ματς: 55 νίκες, 30 ήττες, 43 ισοπαλίες.
Από το Σεπτέμβριο του 2009 εργάζεται στην Μπέρνσλι.
Κωνσταντίνος Ζαβιτσιάνος

Βιογραφία

Γεννήθηκε στην Κέρκυρα το 1878 και σπούδασε νομικά στην Αθήνα συμπληρώνοντας στη συνέχεια τις σπουδές του στην Ιταλία και την Γαλλία. Πρωτοεξελέγη βουλευτής Κερκύρας τον Αύγουστο του 1910 και διορίστηκε γραμματέας της επιτροπής που προετοίμαζε το νέο σύνταγμα του 1910. Το 1917 χρημάτισε πρόεδρος της Βουλής. Το 1925 αρνήθηκε την πρόταση του Πάγκαλου να διοριστεί πρωθυπουργός.

Υπουργός Εσωτερικών

Το 1928 έγινε υπουργός Εσωτερικών στην κυβέρνηση Βενιζέλου, μετά από σχετική παράκληση του πρωθυπουργού , ώστε να λειτουργήσει δια της παρουσίας του ως εγγύηση για το αδιάβλητο της διεξαγωγής των εκλογών του 1928. Ο Βενιζέλος του είχε υποσχεθεί το Υπουργείο Οικονομικών για μετά τις εκλογές, το οποίο εξ αρχής ήθελε ο Ζαβιτσιάνος. Με αφορμή την απαγωγή των Μελά και Μυλωνά, μετεκλογικώς του ζητήθηκε να παραμείνει  στο Υπουργείο Εσωτερικών κι ο Ζαβιτσιάνος δέχθηκε. Επί της υπουργείας τους η ληστεία εξοντώθηκε εντός λίγων μηνών: διάσημοι ληστές Ρετζαίοι, Κουμπαίοι, Μπαμπάνης, Τζατζάς, Λαμπροστάθης συνελήφθησαν ή φονεύθηκαν. Επίσης καθορίστηκαν οι αρμοδιότητες της αστυνομίας πόλεων, οι όροι λειτουργίας των αρτοποιείων, ενώ εισηγήθηκε τον νόμο Περί μέτρων ασφαλείας του Κοινωνικού καθεστώτος (Ιδιώνυμο).

Ιδρυτής κόμματος

Στη συνέχεια ίδρυσε το κόμμα «Πολιτική Προοδευτική Ένωση».

Στο Μεταξικό καθεστώς

Κατά την δικτατορία Μεταξά διετέλεσε αντιπρόεδρος της κυβέρνησης και υπουργός Οικονομικών της Κυβέρνηση Ιωάννη Μεταξά αλλά γρήγορα διαφώνησε και παραιτήθηκε τον Ιανουάριο του 1937. Το 1941 έγινε συνδιοικητής της Εθνικής Τράπεζας.
Απεβίωσε στην Αθήνα στις 29 Ιουνίου 1951.
Νεφέλωμα του Μικρού Αλτήρα

Το Νεφέλωμα του Μικρού Αλτήρα (γνωστό και ως Μεσιέ 76, NGC 650/651, «Νεφέλωμα Barbell» και «Νεφέλωμα Cork»)  είναι ένα πλανητικό νεφέλωμα σε απόσταση περίπου 3.400 ετών φωτός στον αστερισμό Περσέα. Είναι ένα από τα αχνότερα αντικείμενα Μεσιέ.

Ιστορικό

Το Μεσιέ 76 ανακαλύφθηκε από τον Πιέρ Μεσαίν στις 5 Σεπτεμβρίου 1780. Ο λόρδος Ρος το θεώρησε λανθασμένα ως «σπειροειδές νεφέλωμα». Ο πρώτος που το αναγνώρισε ως πλανητικό νεφέλωμα ήταν ο αστρονόμος Heber Doust Curtis. Όμως, υπάρχει αμφιβολία γι’ αυτό το γεγονός καθώς ο Isaac Roberts πρότεινε ότι το Μεσιέ 76 είναι ίδιο με το Δακτυλιοειδές Νεφέλωμα (Μεσιέ 57) με τη διαφορά ότι φαίνεται από το πλάι.

Ονομασία

Το Νεφέλωμα του Μικρού Αλτήρα αντλεί το όνομά του από το Νεφέλωμα του Αλτήρα (Μ27), με το οποίο και μοιάζει. Επιπλέον είναι γνωστό ως νεφέλωμα Barbell, νεφέλωμα Πεταλούδα και νεφέλωμα Cork. Αρχικά θεωρείτο ότι το αποτελούσαν δύο ξεχωριστά νεφελώματα εκπομπής και γι´αυτό τον λόγο έχει δύο αριθμούς στο New General Catalogue, 650 και 651.

Απόσταση

Η απόσταση του Μ76, όπως και πολλών άλλων πλανητικών νεφελωμάτων, δεν έχει καθοριστεί με ακρίβεια, με τιμές που κυμαίνονται στην περίπτωση του Μ76 από 1.700 έως 15.000 έτη φωτός. Η απόσταση του Μ76 προς το παρόν υπολογίζεται μεταξύ 2.500 και 3.500 ετών φωτός.

Χαρακτηριστικά

Πιθανότατα, το Μεσιέ 76 αποτελείται από ένα λαμπρό, ελαφρά ελλειπτικό δακτυλίδι, που φαίνεται από το πλάι και φαίνεται να επεκτείνεται με 42 χιλιόμετρα το δευτερόλεπτο, και από τα «φτερά», δηλαδή αέρια με χαμηλότερη επιφανειακή φωτεινότητα. Τέλος, βρίσκεται μία αχνή άλως με διάμετρο περίπου 290’’. Μάλλον αποτελεί υλικό που απομακρύνθηκε με τη μορφή αστρικού ανέμου όταν το κεντρικό άστρο βρισκόταν στη φάση του ερυθρού γίγαντα.
Η δομή του Μ76 ταξινομείται ως διπολικό πλανητικό νεφέλωμα (BPNe).
Ανάλογα με την απόστασή του το μήκος του κεντρικού δακτυλιδιού κυμαίνεται από 0,7 έτη φωτός μέχρι 6,5 έτη φωτός με την απόσταση γύρω στα 2.500 έτη φωτός φτάνει τα 1,2 έτη φωτός, ενώ τα «φτερά» έχουν διάμετρο περίπου 2,3 έτη φωτός.
Το Μεσιέ 76 έχει οπτικό φαινόμενο μέγεθος +10,1 και το κεντρικό άστρο ή πυρήνας πλανητικού νεφελώματος (PNN) έχει φαινόμενο μέγεθος +15,9. Το άστρο έχει θερμοκρασία περίπου 70.000 βαθμούς Κελσίου.
Πρόγονος Σγουρός

Βιογραφία

Ο Πρόγονος Σγουρός, καταγόμενος από το Άρβανον, ήταν νυμφευμένος με την Ευδοκία, συγγενή του Ανδρόνικου Β΄ Παλαιολόγου (βασίλευσε μεταξύ 1282-1328), καθιστάμενος γαμπρός του Βυζαντινού Αυτοκράτορα.
Προς το 1294-1295, προχώρησε στην ανακαίνιση της Εκκλησίας της Παναγίας Περιβλέπτου στην Οχρίδα, η οποία εκείνη την εποχή ευρισκόταν υπό βυζαντινή κυριαρχία, ενώ αργότερα έγινε γνωστή ως του Αγίου Κλήμη προς τιμήν του Αγίου Κλήμη της Οχρίδας. Ο Πρόγονος δώρησε εικονοστάσιο με 8 αγιογραφίες, μαζί με εικόνισμα της Παναγίας Περιβλέπτου από το οποίο μόνον ένα τμήμα έχει διασωθεί, ενώ το εικονοστάσιο αναπαριστά τις κυρίως εορτές της Εκκλησίας. Τα έργα αυτά φιλοτεχνήθηκαν από τον Ευτύχιο και τον Μιχαήλ Αστραπά, από την Θεσσαλονίκη.
Λουκάς Λόντος

Βιογραφία

Γεννήθηκε στο Αίγιο και ήταν γόνος της ισχυρής οικογένειας προυχόντων. Ήταν αδερφός του Ανδρέα και Αναστασίου Λόντου. Διετέλεσε επι σειρά ετών βουλευτής και γερουσιαστής Αιγιαλείας. Απεβίωσε το 1861. Με τον θάνατο του τερματίζεται η πολιτική παρουσία της οικογένειας Λόντου στην περιοχή.